CELEX: 62020TN0295
Language: sk
Date: 2020-05-21 00:00:00
Title: Vec T-295/20: Žaloba podaná 21. mája 2020 – Aquind a i./Komisia

27.7.2020   
            
            
               SK
            
            
               Úradný vestník Európskej únie
            
            
               C 247/28
            
         
      Žaloba podaná 21. mája 2020 – Aquind a i./Komisia
      (Vec T-295/20)
      (2020/C 247/38)
      Jazyk konania: angličtina
      
         Účastníci konania
      
      
         Žalobkyne: Aquind Ltd (Wallsend, Spojené kráľovstvo), Aquind SAS (Rouen, Francúzsko), Aquind Energy (Luxemburg, Luxembursko) (v zastúpení: S. Goldberg, solicitor, E. White, lawyer, C. Davis a J. Bille, solicitors)
      
         Žalovaná: Európska komisia
      
         Návrhy
      
      Žalobkyne navrhujú, aby Všeobecný súd:
      
                  —
               
               
                  zrušil napadnuté opatrenie, t. j. delegované nariadenie v rozsahu, v akom zo zoznamu Únie odstránilo prepojovacie vedenie AQUIND;
               
            
                  —
               
               
                  subsidiárne, aby zrušil delegované nariadenie v plnom rozsahu; a
               
            
                  —
               
               
                  zaviazal Európsku komisiu na náhradu trov konania vynaložených žalobkyňami v tomto konaní.
               
            
         Dôvody a hlavné tvrdenia
      
      Vo svojej žalobe žalobkyne navrhujú, aby Všeobecný súd zrušil delegované nariadenie Komisie (EÚ) 2020/389 z 31. októbra 2019, ktorým sa mení nariadenie Európskeho parlamentu a Rady (EÚ) č. 347/2013, pokiaľ ide o zoznam projektov spoločného záujmu pre Úniu (1).
      Na podporu žaloby uvádzajú žalobkyne sedem žalobných dôvodov.
      
                  1.
               
               
                  Prvý žalobný dôvod vychádzajúci z neuvedenia dôvodov pre odstránenie prepojovacieho vedenia AQUIND zo zoznamu Únie.
                  
                              —
                           
                           
                              Delegované nariadenie, v rozpore s povinnosťou uviesť odôvodnenie, neuvádza ani neodkazuje na dôvody pre odstránenie prepojovacieho vedenia AQUIND zo zoznamu Únie a žalobkyniam neboli oznámené žiadne dôvody pre odstránenie.
                           
                        
            
                  2.
               
               
                  Druhý žalobný dôvod vychádzajúci z porušenia formálnych a hmotnoprávnych požiadaviek stanovených v nariadení (EÚ) č. 347/2013 (2) (nariadenie o transeurópskych energetických sieťach, ďalej len „nariadenie TEN-E“), najmä v jeho článku 5 ods. 8.
                  
                              —
                           
                           
                              Vytvorenie zoznamu projektov spoločného záujmu na účely delegovaného nariadenia nebolo vykonané v súlade s požiadavkami stanovenými v nariadení TEN-E.
                           
                        
            
                  3.
               
               
                  Tretí žalobný dôvod vychádzajúci z porušenia článku 10 ods. 1 Zmluvy o energetickej charte.
                  
                              —
                           
                           
                              Odstránenie prepojovacieho vedenia AQUIND zo zoznamu Únie a neexistencia akýchkoľvek dôvodov pre toto odstránenie porušuje povinnosti stanovené v článku 10 ods. 1 Zmluvy o energetickej charte vytvoriť stabilné, priaznivé a transparentné podmienky a zaručiť investíciám riadne a spravodlivé zaobchádzanie.
                           
                        
            
                  4.
               
               
                  Štvrtý žalobný dôvod vychádzajúci z porušenia práva na riadnu správu, ktoré je zakotvené v článku 41 Charty základných práv Európskej únie.
                  
                              —
                           
                           
                              Odstránenie prepojovacieho vedenia AQUIND zo zoznamu Únie nebolo – v rozpore s článkom 41 Charty základných práv – vykonané nestranne a žalobkyne neboli pred prijatím delegovaného nariadenia vypočuté.
                           
                        
            
                  5.
               
               
                  Piaty žalobný dôvod vychádzajúci z tvrdenia, že došlo k porušeniu zásady rovnosti zaobchádzania vyplývajúcej z práva Únie.
                  
                              —
                           
                           
                              V rozpore so zásadou rovnosti zaobchádzania vyplývajúcou z práva Únie bolo s prepojovacím vedením AQUIND, v porovnaní s porovnateľnými navrhnutými projektmi spoločného záujmu, zaobchádzané odlišne a nespravodlivo bez akéhokoľvek objektívneho odôvodnenia takého nerovného zaobchádzania.
                           
                        
            
                  6.
               
               
                  Šiesty žalobný dôvod vychádzajúci z tvrdenia, že došlo k porušeniu zásady proporcionality vyplývajúcej z práva Únie.
                  
                              —
                           
                           
                              Skutočnosť, že prepojovacie vedenie AQUIND bolo ako existujúci projekt spoločného záujmu nachádzajúci sa v štádiu vývoja, zo zoznamu Únie jednoducho odstránený bez toho, že by bolo vykonané podrobné porovnanie s porovnateľnými projektmi a bez toho, že by bola žalobkyniam poskytnutá možnosť vyriešiť prípadné problémy, je v rozpore so zásadou proporcionality.
                           
                        
            
                  7.
               
               
                  Siedmy žalobný dôvod vychádzajúci z tvrdenia, že došlo k porušeniu zásad právnej istoty a ochrany legitímnej dôvery, vyplývajúcich z práva Únie.
                  
                              —
                           
                           
                              Napadnuté opatrenie predstavuje zásah do legitímnej dôvery žalobkýň, ktorá spočíva v očakávaní, že sa môžu spoľahnúť na zaradenie do zoznamu Únie, a že proces prípravy zoznamu projektov spoločného záujmu Únie bude vykonaný v súlade s cieľmi a povinnosťami, ktoré vyplývajú z nariadenia TEN-E, ako aj z ďalších príslušných právnych požiadaviek.
                           
                        
            
         (1)  Ú. v. EÚ L 74, 2020, s. 1.
      
         (2)  Nariadenie Európskeho parlamentu a Rady (EÚ) č. 347/2013 zo 17. apríla 2013 o usmerneniach pre transeurópsku energetickú infraštruktúru, ktorým sa zrušuje rozhodnutie č. 1364/2006/ES a menia a dopĺňajú nariadenia (ES) č. 713/2009, (ES) č. 714/2009 a (ES) č. 715/2009 (Ú. v. EÚ L 115, 2013, s. 39).